1965R0079 — DA — 01.01.2007 — 006.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

Ændret ved:

▼B

RÅDETS FORORDNING Nr. 79/65/EØF

af 15. juni 1965

om oprettelse af et informationsnet for landøkonomisk bogføring til belysning af indkomstforhold og driftsøkonomiske forhold i landbruget i Det europæiske økonomiske Fællesskab

RÅDET FOR DET EUROPÆISKE ØKONOMISKE FÆLLESSKAB HAR

under henvisning til traktaten om oprettelse af Det europæiske økonomiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Det europæiske Parlament ( 1 ), og

ud fra følgende betragtninger:

For udviklingen af den fælles landbrugspolitik er det nødvendigt at råde over objektive og formålstjenlige oplysninger, især om indkomster i de forskellige grupper af landbrugsbedrifter og om driftsøkonomiske forhold i de bedrifter, der hører til de grupper. som på fællesskabsplan kræver særlig opmærksomhed;

landbrugsbedrifternes regnskaber er den vigtigste kilde til de data, som er uundværlige til konstatering af indkomsterne i landbrugsbedrifterne og til undersøgelse af deres driftsøkonomiske forhold;

de data, der skal indsamles, må hidrøre fra landbrugsbedrifter, som på hensigtsmæssig måde og i henhold til fælles forskrifter er blevet særligt udvalgt, og må være baseret på kendsgerninger, som kan kontrolleres; oplysningerne må ses i den tekniske, økonomiske og sociale sammenhæng inden for landbrugsbedriften, vedrøre enkeltbedrifter, være til rådighed så hurtigt som muligt, være baseret på de samme begrebsdefinitioner, meddeles ifølge et fælles skema og til enhver tid og i alle enkeltheder være til rådighed for Kommissionen;

de tilsigtede mål kan kun nås ved hjælp af et fællesskabssinformationsnet (SIC! fællesskabsinformationsnet) for landøkonomisk bogføring, som støtter sig på landøkonomiske regnskabskontorer i de enkelte medlemsstater, og som nyder tillid hos de berørte og hviler på deres frivillige deltagelse;

de forskellige praktiske opgaver, der er forbundet med oprettelsen af et fællesskabsinformationsnet for landøkonomisk bogføring både på fællesskabsplan og for medlemsstaternes vedkommende, nødvendiggør en gradvis iværksættelse af regnskabsføringen. hvilket medfører, at området for undersøgelserne i de første år må begrænses;

udvælgelsen af landbrugsbedrifter og den kritiske gennemgang og vurdering af de indsamlede data kræver. at der benyttes data fra andre informationskilder;

landbrugerne må have sikkerhed for at de på grundlag af denne forordning indhentede regnskabsmæssige data om deres bedrifter og alle andre individuelle oplysninger hverken anvendes til skattemæssige formål eller videregives til tredjemand af personer, der virker eller har virket inden for rammerne af fællesskabsinformationsnettet for landøkonomisk bogføring;

for at sikre, at de indsamlede oplysninger er objektive og formålstjenlige, må Kommissionen kunne få alle nødvendige oplysninger om, hvorledes de organer som har fået pålagt at udvælge landbrugsbedrifterne, og de i fællesskabs informationsnettet for landøkonomisk bogføring deltagende regnskabskontorer udfører deres opgave; Kommissionen må desuden have mulighed for, såfremt den anser det for nødvendigt, med bistand af de i medlemsstaterne kompetente instanser at udsende sagkyndige til stedet;

for at lette gennemførelsen af de planlagte forholdsregler bør der foreskrives en fremgangsmåde, som sikrer et snævert samarbejde imellem medlemsstaterne og Kommissionen gennem en fællesskabskomité;

efter at informationsnettet for landøkonomisk bogføring har fungeret i nogle år, vil Kommissionen være i stand til at fremlægge en beretning om de indvundne erfaringer og om nødvendigt fremsætte ændringsforslag til denne forordning,

UDSTEDT FØLGENDE FORORDNING: